[Foto’s] Blomme vir duisende gestorwenes van Anglo-BoereoorlogDuisende gestorwenes van die Anglo-Boereoorlog is Saterdagoggend by die Irene Kampkerkhof gedenk (Foto: Maroela Media/Cyril Blackburn) Honderde Voortrekkers het Saterdagoggend die vroegoggend lentewind op Erfenisdag aangedurf om die duisende vroue en kinders, wat tydens die Anglo-Boereoorlog in konsentrasiekampe gesterf het, met blomme te gedenk by die Irene Konsentrasiekampkerkhof in Pretoria. Meer as 4 000 vroue en 23 000 kinders is tussen 1899 en 1902 in dié oorlog oorlede. Dié geleentheid, wat gereël word deur die Erfenisvereniging van Centurion, Die Voortrekkers en die Suid-Afrikaanse Vrouefederasie (SAVF), is ŉ jaarlikse instelling om die oorledenes te onthou. Die gehoor is vermaak deur twee lede van die sanggroep Vivere, Vita Wilkens en Dewald Grobler. Hoewel die oorspronklike Kampkerhof voor 1958 net hopies klippe was, het die Raad op Oorlogsgrafte op aandrang van die SAVF ná 1958 besluit om die begraafplaas in ŉ gedenktuin te omskep. Dié begraafplaas is vandag ŉ nasionale gedenkwaardigheid onder die beskerming van die Erfenishulpbronne-agentskap (SAEHA). Die hoogtepunt van die Voortrekkerfeeste vind op Erfenisdag (24 September) by die Voortrekkermonument in Pretoria plaas. 600 nuwe Voortrekkers word ook tydens dié geleentheid ingelyf. Vir meer inligting, besoek die Voortrekkers se se webwerf of Facebook-blad. Vir meer inligting oor die feesjaar, stuur ŉ e-pos na [email protected] Lees meer oor Die Voortrekkers op Maroela Media.